**NÁRODNÁ RADA SLOVENSKEJ REPUBLIKY**

 **VI. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Číslo: 1620/2015

**1690a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 203/2011 Z. z. o kolektívnom investovaní v znení neskorších predpisov a ktorým sa menia a dopĺňajú niektoré zákony (tlač 1690)**

Výbor Národnej rady Slovenskej republiky pre financie a rozpočet ako gestorský výbor podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

I.

Národná rada Slovenskej republiky uznesením č. 1903 z  18. septembra 2015 pridelila vládny návrh zákona, ktorým sa mení a dopĺňa zákon č. 203/2011 Z. z. o kolektívnom investovaní v znení neskorších predpisov a ktorým sa menia a dopĺňajú niektoré zákony (tlač 1690)na  prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi:**

**Výbor** Národnej rady Slovenskej republiky **pre financie a rozpočet** (uzn. č. 507 zo dňa 3. novembra 2015)

**Ústavnoprávny výbor** Národnej rady Slovenskej **republiky** (uzn. č. 715 zo dňa 4. novembra 2015)

IV.

Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto pozmeňujúce a doplňujúce návrhy:

**K čl. I 31. bodu (§ 26f ods. 2)**

V čl. I 31. bode v § 26f ods. 2 sa za slovo „povolenie“ vkladajú slová „Národnej banky Slovenska“, slovo „dňom“ sa nahrádza slovom „nadobudnutím“ a slovo „rozhodnutia“ sa nahrádza slovom „povolenia“.

Ide o precizovanie navrhovaného znenia § 26f ods. 2 rešpektujúc zaužívanú terminológiu zákona.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. I 49. bodu (§ 33 ods. 16 písm. n) prvý bod)**

V čl. I znenie 49. bodu sa upravuje takto:

„49. V § 33 ods. 16 písm. n) prvom bode sa za slovo „tri“ vkladajú slová „roky, a ak ide o štandardný fond“.“.

Ide o významové precizovanie navrhovaného znenia § 33 ods. 16 písm. n) prvého bodu rešpektujúc platné znenie tohto ustanovenia.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. I  92. bodu (§ 77 ods. 1)**

V čl. I 92. bode v § 77 ods. 1 sa slová „ak § 77“ sa nahrádzajú slovami „ak tento paragraf“.

Ide o legislatívno-technickú úpravu.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. I doterajší bod 132**

V čl. I doterajšom bode 132 sa nad slovom „investorom“ vypúšťa odkaz „58a“. Súčasne sa vypúšťa text: „Poznámka pod čiarou k odkazu 58a znie:

„58a) Článok 2 ods. 1 bod 8 Nariadenia Európskeho parlamentu a Rady (EÚ) č. 600/2014 z 15. mája 2014 o trhoch s finančnými nástrojmi, ktorým sa mení nariadenie (EÚ) č. 648/2012 (Ú. v. EÚ L 173, 12.6.2014).“.

V záujme odstránenia terminologickej nejasnosti sa navrhuje vypustiť odkaz na nariadenie č. 600/2014/EU o trhoch s finančnými nástrojmi, ktoré ešte nenadobudlo účinnosť. Úpravou sa reaguje na stanovisko v časti B. Kancelárie NR SR, Odboru legislatívy a aproximácie práva.

**Výbor NR SR pre financie a rozpočet**

**Gestorský výbor odporúča schváliť.**

**K čl. I 133. bodu (§ 148 ods. 2 písm. d))**

V čl. I 133. bode sa vypúšťajú slová „čiarka a“.

Ide o legislatívno-technickú úpravu.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. 175. bodu (§ 209a)**

V čl. I 175. bode v § 209a sa pred slovo „právoplatnosti“ vkladá slovo „nadobudnutí“.

Ide o legislatívno-technickú pripomienku rešpektujúcu zaužívanú terminológiu.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. I doterajší bod 176**

V čl. I doterajší bod 176 znie:

„176. Za § 220a sa vkladá § 220b, ktorý vrátane nadpisu znie:

„§ 220b

Prechodné ustanovenia k úpravám účinným od 18. marca 2016

Povolenie na spravovanie štandardných fondov a európskych štandardných fondov podľa § 28, ktoré je platné k 17. marcu 2016, sa považuje za povolenie na vytváranie a na spravovanie štandardných fondov a európskych štandardných fondov podľa § 28 predpisu účinného od 18. marca 2016.

Povolenie na spravovanie alternatívnych investičných fondov a európskych alternatívnych investičných fondov podľa § 28a, ktoré je platné k 17. marcu 2016, sa považuje za povolenie na vytváranie a na spravovanie alternatívnych investičných fondov a zahraničných alternatívnych investičných fondov podľa § 28a predpisu účinného od 18. marca 2016.“.“.

Navrhuje sa zosúladenie termínu účinnosti a súvisiacich prechodných ustanovení s termínom ustanoveným v čl. 2 smernice 2014/91/EÚ, teda na 18. marca 2016. Úpravou sa reaguje na stanovisko v časti B. Kancelárie NR SR, Odboru legislatívy a aproximácie práva.

**Výbor NR SR pre financie a rozpočet**

**Gestorský výbor odporúča schváliť.**

**K čl. II 1. bodu (§ 220b ods. 2, 3 a 8, § 220c ods. 2, § 220d ods. 3, §220e ods. 2, 220f ods. 4)**

V čl. II 1. bode v § 220b ods. 2, 3 a 8, § 220c ods. 2, § 220d ods. 3, §220e ods. 2 a 220f ods. 4 sa slovo „zákon“ a slová „osobitný zákon“ vo všetkých gramatických tvaroch nahrádzajú slovami „osobitný predpis“ v príslušnom gramatickom tvare.

Ide o rešpektovanie zásady zakotvenej v bode 18. Prílohy č. 2 k legislatívnym pravidlám tvorby zákonov (č. 19/1997 Z. z.), podľa ktorej ak sa odkazuje na subordinované právne predpisy, používa sa termín „vykonávací predpis“. Ak sa odkazuje na koordinované právne predpisy, t. j. na iný zákon alebo na vykonávací predpis, používa sa termín „osobitný predpis“.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. II 1. bodu (§ 220e ods. 4)**

V čl. II 1. bode v § 220e ods. 4 sa na konci pripájajú slová „o znížení zapisovaného základného imania“.

Ide o precizovanie navrhovaného znenia §220e ods. 4 analogicky s navrhovaným znením § 220d ods. 4.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. II doterajší bod 2**

V čl. II doterajší bod 2 znie:

„2. Za § 768n sa vkladá § 768o, ktorý vrátane nadpisu znie:

„§ 768o

Prechodné ustanovenie k úpravám účinným od 18. marca 2016

Obchodná spoločnosť alebo družstvo so sídlom na území Slovenskej republiky, ktorí boli k 17. marcu 2016 subjektom kolektívneho investovania podľa osobitného predpisu, sú oprávnení do 31. decembra 2016 rozhodnúť o zmene právnej formy na akciovú spoločnosť s premenlivým základným imaním.“.

Zmena vyvolaná navrhovanou zmenou účinnosti zákona na 18. marca 2016.

**Výbor NR SR pre financie a rozpočet**

**Gestorský výbor odporúča schváliť.**

**K čl. III 6. bodu**

V čl. III sa vypúšťa 6. bod.

Ide o zosúladenie so zaužívanou legislatívnou praxou, podľa ktorej sa v tzv. transpozičnej prílohe nevykonávajú úpravy súvisiace so zrušením smerníc v nej uvedených, ale zrušené smernice ostávajú súčasťou transpozičnej prílohy.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K doterajšiemu čl. VI**

Doterajší čl. VI znie:

**„Čl. VI**

Tento zákon nadobúda účinnosť 18. marca 2016 okrem čl. III, ktorý nadobúda účinnosť 1. júla 2016.“.

Navrhuje sa zosúladenie termínu účinnosti s termínom ustanoveným v čl. 2 smernice 2014/91/EÚ, teda na 18. marca 2016. Úpravou sa reaguje na stanovisko v časti B. Kancelárie NR SR, Odboru legislatívy a aproximácie práva.

**Výbor NR SR pre financie a rozpočet**

**Gestorský výbor odporúča schváliť.**

Gestorský výbor odporúča o návrhoch výboru Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. **1 až 12** hlasovať spoločne s návrhom gestorského výboru **schváliť**.

V.

 Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 203/2011 Z. z. o kolektívnom investovaní v znení neskorších predpisov a ktorým sa menia a dopĺňajú niektoré zákony (tlač 1690)odporúča Národnej rade Slovenskej republiky predmetný vládny návrh zákona **schváliť** **v znení pozmeňujúcich a doplňujúcich návrhov** uvedených v tejto spoločnej správe.

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 203/2011 Z. z. o kolektívnom investovaní v znení neskorších predpisov a ktorým sa menia a dopĺňajú niektoré zákony (tlač 1690a)bola schválená uznesením gestorského výboruč. 518 zo 6. novembra 2015.

Týmto uznesením výbor zároveň poveril spoločného spravodajcu **Milana Mojša,** aby na schôdzi Národnej rady Slovenskej republiky pri rokovaní o predmetnom vládnom návrhu zákona predkladal návrhy v zmysle príslušných ustanovení zákona o rokovacom poriadku Národnej rady Slovenskej republiky.

Bratislava 6. novembra 2015

**Daniel D u c h o ň, v.r.**

**predseda**

 **Výboru NR SR pre financie a rozpočet**